Helsedirektoratet har anbefalt at kommuner innfører digitalt tilsyn og pasientvarslingssystem og logistikkløsning for mer optimale kjøreruter hjem til de som trenger det. Helse- og omsorgsminister Bent Høie sier til Aftenposten at det er kommunene som tar avgjørelsen, men ser ikke selv noen grunn til å ikke innføre elektronisk overvåking.
– Det politikerne ofte omtaler som varme hender oppleves ofte av brukeren som klamme hender. Tenk deg selv at du trenger tilsyn om natten: Fremmede og ulike mennesker åpner døren og stikker hodet inn. Det vil ikke alltid oppleves som godt. Det er trygt i den forstand at det ikke har vært noe alternativ, men for mange brukere er det mye bedre med en teknologisk trygghet, sier Høie.
– 2016 må være det siste utprøvingsåret, 2017 blir året der flere kommuner tar dette i bruk.
Bærum kommune har allerede begynt og regner med å spare omkring to årsverk per institusjon som bruker de nye systemene.
– Hensikten er å kunne våke over, ikke overvåke, beboere og brukere, sier kommunalsjef Morten Svarverud.
Han sier brukernes erfaring er større trygghet og mer frihet med digitalt tilsyn. (©NTB)